

ประกาศอธิบดีกรมสรรพากร

เกี่ยวกับภาษีเงินได้ (ฉบับที่ 291)

เรื่อง กำหนดหลักเกณฑ์ วิธีการ และเงื่อนไขเพื่อการยกเว้นภาษีเงินได้

ของวิสาหกิจเพื่อสังคม

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

อาศัยอำนาจตามความในมาตรา 4 และมาตรา 8 (3) (5) (6) และ(8) แห่งพระราชกฤษฎีกา ออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๖๒๑) พ.ศ. 2559 อธิบดีกรมสรรพากรกำหนดหลักเกณฑ์ วิธีการ และเงื่อนไขการยกเว้นภาษีเงินได้ของวิสาหกิจเพื่อสังคม ดังต่อไปนี้

ข้อ 1 ให้บริษัทหรือห้างหุ้นส่วนนิติบุคคลที่จะขออนุมัติเป็นวิสาหกิจเพื่อสังคมต้องมีวัตถุประสงค์อย่างน้อยดังต่อไปนี้

(๑) ประกอบกิจการขายสินค้าหรือการให้บริการ และ

(๒) ส่งเสริมการจ้างงานในท้องถิ่นที่บริษัทหรือห้างหุ้นส่วนนิติบุคคลนั้นตั้งอยู่ หรือแก้ไขปัญหาและพัฒนาชุมชน สังคม หรือสิ่งแวดล้อม

ข้อ 2 ให้บริษัทหรือห้างหุ้นส่วนนิติบุคคลที่ได้รับการรับรองเป็นวิสาหกิจเพื่อสังคมจากหน่วยงานที่อธิบดีประกาศกำหนด ที่ประสงค์จะได้รับสิทธิยกเว้นภาษีเงินได้ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๖๒๑) พ.ศ. 2559 ยื่นคำร้องขออนุมัติต่ออธิบดีกรมสรรพากรตามแบบคำขออนุมัติ/ยกเลิกเป็นวิสาหกิจเพื่อสังคม (แบบ ว.ส.1) ที่แนบท้ายประกาศนี้ ผ่านระบบเครือข่ายอินเทอร์เน็ตทางเว็บไซต์ของกรมสรรพากร http://www.rd.go.th พร้อมแนบไฟล์อิเล็กทรอนิกส์เอกสารหนังสือรับรองการเป็นวิสาหกิจเพื่อสังคมจากหน่วยงานที่อธิบดีกรมสรรพากรประกาศกำหนดและแผนธุรกิจของวิสาหกิจเพื่อสังคมเพื่อประกอบการพิจารณาด้วย

แผนธุรกิจต้องมีรายละเอียดอย่างน้อยดังต่อไปนี้

(๑) บทสรุปผู้บริหาร

(๒) ข้อมูลทั่วไปเกี่ยวกับวิสาหกิจเพื่อสังคม ได้แก่ ชื่อ ที่อยู่ ประวัติความเป็นมา วัตถุประสงค์ วิสัยทัศน์ เป้าหมาย รายชื่อกรรมการ ผู้บริหารระดับสูง และผู้มีอำนาจลงนาม รวมทั้งโครงสร้างองค์กร

(๓) รายละเอียดของสินค้าหรือบริการ รวมทั้งตลาดของสินค้าหรือบริการ

(๔) แผนการดำเนินงานในระยะเวลาสามปีข้างหน้า ซึ่งรวมถึงแผนการจ้างงานในท้องที่

/ที่...

ที่ตั้งอยู่หรือแผนการแก้ไขปัญหาและพัฒนาชุมชน สังคม หรือสิ่งแวดล้อม ตลอดจนกลุ่มเป้าหมายที่จะได้รับประโยชน์จากการจ้างงานหรือการแก้ไขปัญหาและพัฒนาชุมชน สังคม หรือสิ่งแวดล้อม

(๕) แผนการจัดหาเงินทุนในระยะเวลาสามปีข้างหน้า

(๖) ประมาณการรายได้ รายจ่าย การลงทุน และการจ่ายเงินปันผลหรือเงินส่วนแบ่งของกำไรในระยะเวลาสามปีข้างหน้า

ข้อ 3 บริษัทหรือห้างหุ้นส่วนนิติบุคคลที่ได้รับอนุมัติให้เป็นวิสาหกิจเพื่อสังคมจากอธิบดีกรมสรรพากรจะได้รับสิทธิเป็นวิสาหกิจเพื่อสังคม ดังต่อไปนี้

(๑) กรณีบริษัทหรือห้างหุ้นส่วนนิติบุคคลมีวัตถุประสงค์เป็นวิสาหกิจเพื่อสังคมตั้งแต่เริ่มจัดตั้ง ให้มีสิทธิตั้งแต่วันที่จัดตั้งวิสาหกิจเพื่อสังคม แต่ไม่ก่อนวันที่ 31 สิงหาคม พ.ศ. 2559

(๒) กรณีบริษัทหรือห้างหุ้นส่วนนิติบุคคลที่มิได้มีวัตถุประสงค์เป็นวิสาหกิจเพื่อสังคมตั้งแต่เริ่มจัดตั้ง แต่ต่อมาได้เปลี่ยนแปลงเป็นวิสาหกิจเพื่อสังคม ให้มีสิทธิตั้งแต่วันที่เปลี่ยนแปลงวัตถุประสงค์มาเป็นวิสาหกิจเพื่อสังคม แต่ไม่ก่อนวันที่ 31 สิงหาคม พ.ศ. 2559

ข้อ 4 ให้วิสาหกิจเพื่อสังคมนำผลกำไรไม่น้อยกว่าร้อยละเจ็ดสิบในแต่ละรอบระยะเวลาบัญชีไปลงทุนในกิจการของตนเอง หรือใช้เพื่อประโยชน์ของเกษตรกร ผู้ยากจน คนพิการ ผู้ด้อยโอกาส หรือประโยชน์ส่วนรวมอื่นๆ ในรอบระยะเวลาบัญชีถัดไป หรือสะสมไปลงทุนในกิจการของตนเอง หรือใช้เพื่อประโยชน์ของเกษตรกร ผู้ยากจน คนพิการ ผู้ด้อยโอกาส หรือประโยชน์ส่วนรวมอื่นๆ ในรอบระยะเวลาบัญชีอื่นพร้อมกับผลกำไรในรอบระยะเวลาบัญชีอื่นนั้น และต้องจัดทำคำชี้แจงตามข้อ 8 (3) ทั้งนี้ วิสาหกิจเพื่อสังคมจะต้องนำกำไรสะสมไปลงทุนในกิจการของตนเอง หรือใช้เพื่อประโยชน์ของเกษตรกร ผู้ยากจน คนพิการ ผู้ด้อยโอกาส หรือประโยชน์ส่วนรวมอื่นๆ จนครบตามเงื่อนไขของการเป็นวิสาหกิจเพื่อสังคมก่อนเปลี่ยนแปลงประเภทการประกอบกิจการหรือก่อนวิสาหกิจเพื่อสังคมเลิกกัน

ข้อ 5 วิสาหกิจเพื่อสังคมต้องไม่มีการจำหน่ายจ่ายโอนทรัพย์สินที่ใช้ในกิจการ เว้นแต่กรณีดังต่อไปนี้

(1) การโอนทรัพย์สินให้แก่วิสาหกิจเพื่อสังคมอื่น หรือสถานพยาบาลหรือสถานศึกษาของทางราชการ องค์การหรือสถานสาธารณกุศล หรือสถานพยาบาลหรือสถานศึกษาอื่นที่รัฐมนตรีว่าการกระทรวงการคลังประกาศกำหนดตามมาตรา ๔๗ (๗) (ข) แห่งประมวลรัษฎากร โดยไม่มีค่าตอบแทน ทั้งนี้ วิสาหกิจเพื่อสังคมผู้รับโอนต้องเป็นวิสาหกิจเพื่อสังคมที่ได้รับอนุมัติจากอธิบดีกรมสรรพากรตามประกาศฉบับนี้

(2) การขายทรัพย์สินที่วิสาหกิจเพื่อสังคมได้นำรายรับทั้งหมดไปใช้ในกิจการของตนเอง หรือนำไปใช้เพื่อประโยชน์ของเกษตรกร ผู้ยากจน คนพิการ ผู้ด้อยโอกาส หรือประโยชน์ส่วนรวมอื่นๆ ตามที่รัฐมนตรีว่าการกระทรวงการคลังประกาศกำหนด

ข้อ 6 วิสาหกิจเพื่อสังคมต้องไม่เป็นคู่สัญญากับผู้ถือหุ้นหรือผู้เป็นหุ้นส่วนและไม่มีการจ่ายค่าตอบแทนใดๆ ให้แก่ผู้ถือหุ้นหรือผู้เป็นหุ้นส่วน รวมถึงบุคคลที่มีความสัมพันธ์กับผู้ถือหุ้นหรือ ผู้เป็นหุ้นส่วน เว้นแต่กรณีการขายสินค้าหรือการให้บริการระหว่างวิสาหกิจเพื่อสังคมกับผู้ถือหุ้น ผู้เป็นหุ้นส่วน หรือบุคคลที่มีความสัมพันธ์กับผู้ถือหุ้นหรือผู้เป็นหุ้นส่วน โดยมีค่าตอบแทนเป็นไปตามราคาตลาด

คำว่า “สินค้า” ตามวรรคหนึ่ง หมายความว่า ทรัพย์สินที่มีรูปร่างและไม่มีรูปร่างที่อาจมีราคาและถือเอาได้ที่มีไว้เพื่อขายเท่านั้น

/คำว่า...

คำว่า “บริการ” ตามวรรคหนึ่ง หมายความว่า การกระทำใดๆ อันอาจหาประโยชน์อันมีมูลค่าซึ่งมิใช่เป็นการขายสินค้า

ข้อ 7 การคำนวณกำไรสุทธิและขาดทุนสุทธิของวิสาหกิจเพื่อสังคม ต้องเป็นไปตามหลักเกณฑ์และเงื่อนไขในมาตรา ๖๕ มาตรา ๖๕ ทวิ และมาตรา ๖๕ ตรี แห่งประมวลรัษฎากร

ข้อ 8 ให้วิสาหกิจเพื่อสังคมยื่นแบบแสดงรายการภาษีเงินได้ พร้อมทั้งบัญชีทำการ บัญชีกำไรขาดทุน และบัญชีงบดุล ภายในหนึ่งร้อยห้าสิบวันนับแต่วันสุดท้ายของรอบระยะเวลาบัญชี ตามแบบที่อธิบดีกรมสรรพากรกำหนดพร้อมกับชำระภาษีตามมาตรา ๖๘ และมาตรา ๖๙ แห่งประมวลรัษฎากร พร้อมด้วยรายงานประจำปี และยื่นแบบแสดงรายการภาษีเงินได้ของวิสาหกิจเพื่อสังคมภายในสองเดือนนับแต่วันสุดท้ายของรอบระยะเวลาหกเดือนนับแต่วันแรกของรอบระยะเวลาบัญชีตามแบบที่อธิบดีกรมสรรพากรกำหนดพร้อมกับชำระภาษีตามมาตรา ๖๗ ทวิ แห่งประมวลรัษฎากร

รายงานประจำปีตามวรรคหนึ่งต้องมีรายละเอียดอย่างน้อยดังต่อไปนี้

(๑) ผลการดำเนินงานของวิสาหกิจเพื่อสังคมในรอบระยะเวลาบัญชีที่ผ่านมา

(๒) รายงานการนำผลกำไรในสองรอบระยะเวลาบัญชีที่ผ่านมาไปลงทุนในกิจการของตนเอง หรือใช้เพื่อประโยชน์ของเกษตรกร ผู้ยากจน คนพิการ ผู้ด้อยโอกาส หรือประโยชน์ส่วนรวมอื่นๆ

(๓) คำชี้แจงกำไรสะสมในสองรอบระยะเวลาบัญชีที่ผ่านมาเพื่อรอไปลงทุนในกิจการของตนเอง หรือใช้เพื่อประโยชน์ของเกษตรกร ผู้ยากจน คนพิการ ผู้ด้อยโอกาส หรือประโยชน์ส่วนรวมอื่นๆ พร้อมกับผลกำไรในรอบระยะเวลาบัญชีอื่น เฉพาะกรณีที่มีกำไรสะสมดังกล่าว

ข้อ 9 กรณีวิสาหกิจเพื่อสังคมประสงค์จะเลิกกิจการเป็นวิสาหกิจเพื่อสังคม ให้ยื่นคำร้องขอต่ออธิบดีกรมสรรพากรตามแบบคำขออนุมัติ/ยกเลิกเป็นวิสาหกิจเพื่อสังคม (แบบ ว.ส.1) ที่แนบท้ายประกาศนี้ ผ่านระบบเครือข่ายอินเทอร์เน็ตทางเว็บไซต์ของกรมสรรพากร http://www.rd.go.th

ข้อ 10 ประกาศนี้ให้ใช้บังคับตั้งแต่วันที่ 3๑ สิงหาคม พ.ศ. 2559 เป็นต้นไป

ประกาศ ณ วันที่ 23 มีนาคม พ.ศ. 2560

ประสงค์ พูนธเนศ

(นายประสงค์ พูนธเนศ)

อธิบดีกรมสรรพากร